তথ্যবিবরণী                                                                                                নম্বর : ১৩৪৭

**স্মর্ট ভূমি ব্যবস্থাপনা উপ- কমিটির প্রথম সভা অনুষ্ঠিত**

ঢাকা, ২ কার্তিক ( ১৮ অক্টোবর)

প্রবাসী বাংলাদেশিরা যেন বিদেশে বসেই সহজে ভূমি উন্নয়ন কর পরিশোধ করতে পারেন এ ব্যাপারে প্রয়োজনীয় ব্যবস্থা গ্রহণ করতে নির্দেশ দিয়েছেন ভূমিমন্ত্রী সাইফুজ্জামান চৌধুরী।

আজ সচিবালয়ে ভূমি মন্ত্রণালয় সভাকক্ষে অনুষ্ঠিত স্মার্ট ভূমি ব্যবস্থাপনার উপ-কমিটির সভায় সভাপতিত্ব করার সময় কমিটির আহ্বায়ক ভূমিমন্ত্রী সাইফুজ্জামান চৌধুরী সংশ্লিষ্ট কর্মকর্তাদের এ নির্দেশ দেন। এ সময় ভূমি সচিব মোঃ খলিলুর রহমান উপস্থিত ছিলেন।

অংশগ্রহণমূলক সভায় আলোচনায় উঠে আসে যে, ভূমি মন্ত্রণালয় ইতোমধ্যে এমন বেশ কিছু ডিজিটাল ও স্মার্ট উদ্যোগ গ্রহণ করেছে, যা স্মার্ট বাংলাদেশের চারটি স্তম্ভ - স্মার্ট সিটিজেন, স্মার্ট গভর্নমেন্ট, স্মার্ট ইকোনমি ও স্মার্ট সোসাইটি – প্রতিটি স্তম্ভের বৈশিষ্ট্যের সাথে সামঞ্জস্যপূর্ণ।

স্মার্ট সিটিজেন স্তম্ভের বৈশিষ্ট্যসমূহের সাথে সামঞ্জস্যপূর্ণ ভূমি মন্ত্রণালয় সম্পাদিত উদ্যোগের মধ্যে রয়েছে: রোবটিক সিস্টেম থেকে ভূমিসেবার তথ্য প্রাপ্তি, ডিজিটাল ভূমিসেবা ফরমসমূহ নিয়মিত হালনাগাদ, প্রতিমাসে প্রায় ৩ লাখ নামজারি মামলা অনলাইনে নিষ্পত্তি, ঘরে বসেই ভূমি উন্নয়ন কর পরিশোধ, ডাক বিভাগের মাধ্যমে খতিয়ান ও ম্যাপ প্রাপ্তি, ১৬১২২/৩৩৩ কল সেন্টারে ফোন করেই ভূমিসেবা গ্রহণ, কিউআর কোডভিত্তিক ভূমিসেবা, স্মার্ট ল্যান্ড পয়েন্ট-থেকে ভূমিসেবা গ্রহণ-সম্পর্কিত গাইডলাইন চূড়ান্তকরণ।

স্মার্ট গভর্নমেন্ট স্তম্ভের বৈশিষ্ট্যসমূহের সাথে সামঞ্জস্যপূর্ণ ভূমি মন্ত্রণালয় সম্পাদিত উদ্যোগের মধ্যে রয়েছে: সরকারি-বেসরকারি ১২টির অধিক দপ্তর-সংস্থার সাথে ডাটার আন্তঃসংযোগ, ল্যামস-এর আন্তঃসিস্টেমসমূহের মাধ্যমে আন্তঃযোগাযোগ, কিউআর কোডভিত্তিক খতিয়ান, দাখিলা ও ডিসিআর, ২য় প্রজন্মের স্মার্ট মিউটেশন, স্মার্ট এলডি ট্যাক্স, স্মার্ট খতিয়ান, এলএসজি’র মাধ্যমে সকল ধরনের ডেটার আন্তঃসংযোগ, ২০ টির অধিক এসওপি/গাইডলাইনের খসড়া প্রণয়ন।

স্মার্ট ইকোনমি স্তম্ভের বৈশিষ্ট্যসমূহের সাথে সামঞ্জস্যপূর্ণ ভূমি মন্ত্রণালয় সম্পাদিত উদ্যোগের মধ্যে রয়েছে: সকল ভূমি অফিস ক্যাশলেস ঘোষণা, ভূমিসেবা প্রদানের কার্যক্রম উদ্যোক্তামুখীকরণ, সাইবার নিরাপত্তায় বিশেষায়িত ফার্ম নিয়োগ, অ্যাপ থেকেই ভূমিসেবা প্রদান, প্রতিদিন ৬ কোটি টাকার ভূমিসেবা ফি তাৎক্ষণিকভাবে কোষাগারে জমা, ল্যান্ড ক্লাউড সার্ভার-এর জন্য প্রাথমিক প্রস্তুতি সম্পন্ন, কিউআর কোড স্ক্যান করেই ভূমিসেবা ফি পরিশোধ।

স্মার্ট সিটিজেন স্তম্ভের বৈশিষ্ট্যসমূহের সাথে সামঞ্জস্যপূর্ণ ভূমি মন্ত্রণালয় সম্পাদিত উদ্যোগের সমন্বিত রূপই স্মার্ট সোসাইটি সাথে সামঞ্জস্যপূর্ণ উদ্যোগ।

সভার আলোচনায় আরও উঠে আসে যে, ভূমি মন্ত্রণালয় ইতোমধ্যে প্রবাসীদের বিভিন্ন সেবা দিচ্ছে। এর মধ্যে অন্যতম হচ্ছে বিদেশে ডাকযোগে খতিয়ান প্রেরণ এবং ভূমিসেবা হটলাইন ১৬১২২ নম্বর থেকে ভূমি পরামর্শ সেবা। সুদূর ভেনিজুয়েলা এবং যুক্তরাষ্ট্রে বসবাসকারী প্রবাসীরাও ডাকযোগে সার্টিফায়েড খতিয়ান সেবা গ্রহণ করেন।

#

নাহিয়ান/জামান/সঞ্জীব/শামীম/২০২৩/২২৩০ঘণ্টা

তথ্যবিবরণী                                                                                                   নম্বর : ১৩৪৬

**শেখ রাসেল বিশ্বের শিশুদের অধিকার নিয়ে কথা বলতে উদ্বুদ্ধ করে**

**- মহিলা ও শিশু বিষয়ক প্রতিমন্ত্রী**

ঢাকা, ২ কার্তিক ( ১৮ অক্টোবর) :

বাংলাদেশ শিশু একাডেমিতে শিশুদের অংশগ্রহণে বর্ণিল আয়োজনে উদযাপিত হয়েছে জাতির পিতা বঙ্গবন্ধু শেখ মুজিবুর রহমানের কনিষ্ঠ পুত্র শেখ রাসেলের জন্ম দিবস। মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা আজ ঢাকায় বাংলাদেশ শিশু একাডেমি অডিটোরিয়ামে “শেখ রাসেল দিবস ২০২৩” উদ্‌যাপন উপলক্ষ্যে আলোচনাসভা, পুরস্কার বিতরণ ও সাংস্কৃতিক অনুষ্ঠানে প্রধান অতিথি হিসেবে উপস্থিত ছিলেন।

প্রধান অতিথির বক্তৃতায় প্রতিমন্ত্রী বলেন, শেখ রাসেল নির্মলতা, বিশুদ্ধতা, মানবতা ও শিশুর অধিকারের প্রতীক। শেখ রাসেল বিশ্বের সকল শিশুর প্রতিচ্ছবি। শেখ রাসেল আমাদের বিশ্বের শিশুদের অধিকার নিয়ে কথা বলতে উদ্বুদ্ধ করে। শেখ রাসেল বিশ্বের শিশুদের মধ্যে বেঁচে থাকবে হাজার বছর ধরে।

প্রতিমন্ত্রী আরো বলেন, ’৭৫ সালে জাতির পিতাকে সপরিবারে হত্যার মাধ্যমে এদেশে শিশু ও নারীর প্রতি হত্যা, সহিংসতা শুরু হয়। আমরা কোমলমতি রাসেলকে বাঁচিয়ে রাখতে পারিনি। মাত্র দশ বছর বয়সেই ঘাতকের বুলেটে জীবনের সব কোলাহল, চঞ্চলতা থেমে গিয়েছিল তার। শেখ রাসেলকে যদি হত্যা না করা হতো তাহলে সে বঙ্গবন্ধুর আদর্শ ও মুক্তিযুদ্ধের চেতনা নিয়ে একজন সুনাগরিক, দেশপ্রেমিক মানুষ ও যোগ্য নেতা হয়ে বাংলাদেশের উন্নয়ন ও সমৃদ্ধিতে গুরুত্বপূর্ণ অবদান রাখতে পারত। এই নৃশংস হত্যাকাণ্ডের পিছনে ইন্ধনদাতা ও কুশীলবদের আইনের আওতায় এনে শাস্তি নিশ্চিত করতে হবে।

বাংলাদেশ শিশু একাডেমির চেয়ারম্যান লাকী ইনামের সভাপতিত্বে আলোচনা সভায় বিশেষ অতিথি হিসেবে উপস্থিত ছিলেন মহিলা ও শিশু বিষয়ক মন্ত্রণালয়ের সচিব নাজমা মোবারেক। স্বাগত বক্তব্য দেন শিশু একাডেমির মহাপরিচালক আনজীর লিটন। অনুষ্ঠানে আরো উপস্থিত ছিলেন জয়িতা ফাউন্ডেশনের ব্যবস্থাপনা পরিচালক আফরোজা খান, মহিলা অধিদপ্তরের মহাপরিচালক ফরিদা পারভীন ও অতিরিক্ত সচিব   
মোঃ মুহিবুজ্জামানসহ মন্ত্রণালয়, দপ্তর সংস্থার বিভিন্ন পর্যায়ের কর্মকর্তা ও অভিভাবকবৃন্দ।

এ বছর দিবসটির প্রতিপাদ্য ‘শেখ রাসেল দীপ্তিময়, নির্ভীক নির্মল দুর্জয়’। অনুষ্ঠানে দু’জন শিশু শেখ রাসেলকে নিয়ে অনুভূতি ও শুভেছা জানিয়ে বক্তব্য রাখে। বাংলাদেশ শিশু একাডেমি শেখ রাসেল দিবস উদযাপন উপলক্ষ্যে ‘আমাদের শেখ রাসেল’ শিরোনামে চিত্রাঙ্কন, ‘শেখ রাসেল লাল সবুজের রাজপুত্তুর’ বক্তৃতার প্রতিযোগিতার আয়োজন করেছে। অনুষ্ঠান শেষে শেখ রাসেলের জন্মদিন উপলক্ষ্যে কেক কাটা হয়। আলোচনা পর্ব শেষে ছিল পুরস্কার প্রদান এবং শিশুদের পরিবেশনায় ছিল মনোজ্ঞ সাংস্কৃতিক অনুষ্ঠান। এর আগে বনানীতে শেখ রাসেলের সমাধিতে পুষ্পস্তবক অর্পণ এবং শিশু একাডেমি প্রাঙ্গণে জাতির পিতার ম্যুরাল ও শেখ রাসেলের প্রতিকৃতিতে পুষ্পস্তবক অর্পণ করা হয়।

#

আলমগীর/জামান/সঞ্জীব/শামীম/২০২৩/২১২৩ঘণ্টা

তথ্যবিবরণী নম্বর : ১৩৪৫

**বাংলাদেশ উপ-হাইকমিশন কলকাতায় উদযাপিত হলো**

**বঙ্গবন্ধুর কনিষ্ঠ পুত্র শহিদ শেখ রাসেলের জন্মবার্ষিকী**

কলকাতা (ভারত), ১৮ অক্টোবর :

‘শেখ রাসেল দীপ্তিময়, নির্ভীক নির্মল দুর্জয়’ এই প্রতিপাদ্যে বিশ্বের অবিসংবাদিত নেতা, সর্বকালের সর্বশ্রেষ্ঠ বাঙালি বাংলাদেশের জাতির পিতা বঙ্গবন্ধু শেখ মুজিবুর রহমানের কনিষ্ঠ পুত্র শহিদ শেখ রাসেল এর জন্মদিন উপলক্ষ্যে আজ কলকাতাস্থ বাংলাদেশ উপ-হাইকমিশন এর বাংলাদেশ গ্যালারিতে শ্রদ্ধার্ঘ্য নিবেদন, প্রামাণ্যচিত্র প্রদর্শন, বাণী পাঠ, সাংস্কৃতিক অনুষ্ঠান ও আলোচনা সভার আয়োজন করা হয়েছে। শেখ রাসেল দিবস উপলক্ষ্যে অনাথ ও দুস্থ শিক্ষার্থীদের মধ্যে খাবার বিতরণ করা হয়।

উপ-হাইকমিশনার আন্দালিব ইলিয়াস তার বক্তব্যে শেখ রাসেলের সংক্ষিপ্ত কিন্তু নির্মল জীবনের প্রতি দৃষ্টি আকর্ষণ করে বলেন, শেখ রাসেল আজ আমাদের মাঝে নেই, কিন্তু আমাদের মনে রাখতে হবে নির্মলতার জয় হবেই। প্রধানমন্ত্রীর নেতৃত্বে আজ আমাদের অঙ্গীকার, বাংলাদেশের সকল শিশুর জন্য নিরাপদ ভবিষ্যৎ।

জাতির পিতা বঙ্গবন্ধু শেখ মুজিবুর রহমানের কনিষ্ঠ পুত্র শহিদ শেখ রাসেলের আত্মার মাগফিরাত কামনা করে বিশেষ মোনাজাত করা হয়।

সবশেষে কবিতা আর নৃত্য পরিবেশনার মাধ্যমে শহিদ শেখ রাসেলের প্রতি শ্রদ্ধাঞ্জলি জানানো হয়।

#

রঞ্জন/জামান/সঞ্জীব/সেলিম/২০২৩/২১২০ ঘণ্টা

তথ্যবিবরণী নম্বর : ১৩৪৪

**শেখ রাসেল এক ভালোবাসার নাম**

**-- ডাক ও টেলিযোগাযোগ মন্ত্রী**

ঢাকা, ২ কার্তিক (১৮ অক্টোবর) :

ডাক ও টেলিযোগাযোগ মন্ত্রী মোস্তাফা জব্বার বলেছেন, শেখ রাসেল এক ভালোবাসার নাম, মানবিক সত্ত্বার প্রতীক। রাসেল যদি বেঁচে থাকত, নিশ্চয়ই একজন মহানুভব, দূরদর্শী ও আদর্শ নেতা হতো, যাকে নিয়ে দেশ ও জাতি গর্ব করতে পারত। বঙ্গবন্ধুর অতি আদরের নিষ্পাপ দুরন্ত প্রাণবন্ত শেখ রাসেল বেঁচে থাকলে আজ উন্নয়ন অগ্রযাত্রায় ছায়াসঙ্গী হয়ে বড়বোন শেখ হাসিনার স্বজনহারা কষ্ট ও দেশের মানুষকে নিয়ে তাঁর রাতজাগা চিন্তার সহযোদ্ধা হতেন।

মন্ত্রী আজ ঢাকায় জিপিও মিলনায়তনে শেখ রাসেল দিবস ২০২৩ উপলক্ষ‌্যে ডাক ও টেলিযোগাযোগ বিভাগ আয়োজিত আলোচনা সভা ও কুইজ প্রতিযোগিতায় বিজয়ীদের মধ‌্যে পুরস্কার বিতরণ অনুষ্ঠানে প্রধান অতিথির বক্তৃতায় এসব কথা বলেন।

ডাক ও টেলিযোগাযোগ সচিব আবু হেনা মোরশেদ জামানের সভাপতিত্বে অনুষ্ঠানে বিটিআরসির চেয়ারম‌্যান শ‌্যাম সুন্দর সিকদার, বাংলাদেশ স‌্যাটেলাইট কোম্পানি লিমিটেডের চেয়ারম‌্যান ড. শাহজাহান মাহমুদ এবং ডাক অধিদপ্তরের মহাপরিচালক তরুণ কান্তি সিকদার বক্তৃতা করেন।

শেখ রাসেল অবহেলিত, পশ্চাৎপদ, অধিকারবঞ্চিত শিশু-কিশোরদের আলোকিত জীবন গড়ার প্রতীক হয়ে গ্রাম থেকে শহর তথা বাংলাদেশের প্রতিটি লোকালয়ে ছড়িয়ে পড়ার আশাবাদ ব‌্যক্ত করে মন্ত্রী বলেন, শিশু-কিশোরদের ডিজিটাল দক্ষতাসম্পন্ন মানবসম্পদ হিসেবে গড়ে তোলার মধ‌্য দিয়ে শেখ রাসেল দিবসকে অর্থবহ করতে হবে। তিনি বলেন, স্মার্ট বাংলাদেশ গড়তে ছোট্ট শেখ রাসেলদেরকে ভবিষ‌্যতের সৈনিক হিসেবে উপযুক্ত করে তৈরি করতে না পারলে স্মার্ট বাংলাদেশ বাস্তবায়ন সম্ভব নয়। পৃথিবীর সবচেয়ে বড় সম্পদের নাম মেধা। ২০৫০ সাল পর্যন্ত আমাদের ডেমোগ্রাফিক ডিভিডেন্ড কাজে লাগাতে হবে। এ লক্ষ‌্যে শিক্ষার ডিজিটাল রূপান্তরে সর্বোচ্চ গুরুত্ব দিতে হবে।

নতুন প্রজন্মকে চতুর্থ ও পঞ্চম শিল্প বিপ্লবের উপযোগী করে গড়ে তুলতে প্রধানমন্ত্রী শেখ হাসিনার সরকার বদ্ধপরিকর উল্লেখ করে মোস্তাফা জব্বার বলেন, ডিজিটাল বাংলাদেশ কর্মসূচির ধারাবাহিকতায় গত সাড়ে ১৪ বছরে বাংলাদেশ অভাবনীয় সফলতা অর্জন করেছে। তিনি উন্নয়নের গতি অব‌্যাহত রাখতে প্রধানমন্ত্রী শেখ হাসিনার হাতকে শক্তিশালী করার আহ্বান জানিয়ে বলেন, আমরা ফাইভ-জি যুগে প্রবেশ করেছি, সিক্সজি যুগে বাংলাদেশ প্রবেশ করবে এবং ২০৪১ সালের অনেক আগেই বাংলাদেশ সোনার বাংলায় রূপান্তর হবে।

মন্ত্রী কুইজ প্রতিযোগিতায় অংশগ্রহণকারী শিক্ষার্থীদের উদ্দেশ‌্য করে বলেন, জ্ঞানভিত্তিক সাম‌্য সমাজ প্রতিষ্ঠায় জ্ঞানার্জনের বিকল্প নেই।

এর আগে মন্ত্রী, সচিব এবং ডাক ও টেলিযোগাযোগ বিভাগের কর্মচারী-কর্মকর্তাগণ জিপিওতে স্থাপিত শেখ রাসেল স্মৃতিস্তম্ভে পুষ্পস্তবক অর্পণ করেন।

পরে মন্ত্রী কুইজ প্রতিযোগিতায় বিজয়ীদের প্রত্যেককে তার লেখা এক সেট করে বই ও সনদ বিতরণ করেন।

#

শেফায়েত/জামান/সঞ্জীব/সেলিম/২০২৩/২১৪০ ঘণ্টা

তথ্যবিবরণী নম্বর : ১৩৪৩

**শিশু-কিশোরদের সাথে ‘আমাদের ছোট রাসেল সোনা’**

**চলচ্চিত্রটি উপভোগ করলেন আইসিটি প্রতিমন্ত্রী**

ঢাকা, ২ কার্তিক (১৮ অক্টোবর):

শেখ রাসেল দিবস ২০২৩ উপলক্ষ্যে তথ্য ও যোগাযোগ প্রযুক্তি বিভাগের মোবাইল গেম এন্ড অ্যাপ্লিকেশন প্রকল্পের উদ্যোগে নির্মিত থ্রিডি অ্যানিমেটেড স্বল্প দৈর্ঘ্যের চলচ্চিত্র ‘আমাদের ছোট রাসেল সোনা’ আজ রাজধানীর বঙ্গবন্ধু সামরিক জাদুঘরের সিনেপ্লেক্সে প্রদর্শন করা হয়।

পথ ও সুবিধাবঞ্চিত শিশু-কিশোরসহ বিভিন্ন স্কুলের শিক্ষার্থীদের সাথে তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক সপরিবারে চলচ্চিত্রটি উপভোগ করেন।

দেশ ও বিশ্বের ভবিষ্যৎ প্রজন্মের কাছে শেখ রাসেলকে তুলে ধরতে প্রধানমন্ত্রী শেখ হাসিনার লেখা বই ‘আমাদের ছোট রাসেল সোনা’ থেকে ধারণা নিয়ে চলচ্চিত্রটি নির্মাণ করা হয়েছে।

চলচ্চিত্রটি উপভোগ শেষে প্রতিমন্ত্রী তাঁর প্রতিক্রিয়ায় বলেন, আমরা চাই বাংলাদেশসহ সারা বিশ্ব যেন শিশুদের জন্য নিরাপদ আবাসভূমি হিসেবে গড়ে ওঠে। আর কাউকে কোনোদিন যেন শিশু রাসেলের মতো এমন নির্মম হত্যার শিকার হতে না হয়। পাশাপাশি যারা শিশু হত্যাকারী তাদের মধ্যে যারা আমেরিকা ও কানাডায় পলাতক অবস্থায় রয়েছে তাদেরকে যেন ফিরিয়ে এনে বিচারের আওতায় আনা যায় সেই সকল দেশ ও আন্তর্জাতিক মানবাধিকার সংস্থার কাছে তিনি জোর দাবি জানান।

অনুষ্ঠানে তথ্য ও যোগাযোগ প্রযুক্তি বিভাগের সচিব মোঃ সামসুল আরেফিন, তথ্য ও যোগাযোগ প্রযুক্তি বিভাগের মহাপরিচালক মোঃ মোস্তফা কামাল, শেখ রাসেল জাতীয় শিশু-কিশোর পরিষদের মহাসচিব কে এম শহিদ উল্যা, প্রকল্প পরিচালক আনোয়ার হোসেন এ সময় উপস্থিত ছিলেন।

#

শহিদুল/জামান/মোশারফ/জয়নুল/২০২৩/২১০৫ঘণ্টা

তথ্যবিবরণী                                                                                                 নম্বর : ১৩৪১

**জরুরিভিত্তিতে ফিলিস্তিনে ওষুধ পাঠাতে স্বাস্থ্যমন্ত্রীকে নির্দেশ দিয়েছেন প্রধানমন্ত্রী শেখ হাসিনা**

ঢাকা, ২ কার্তিক ( ১৮ অক্টোবর)

স্বাস্থ্য ও পরিবার কল্যাণ মন্ত্রী জাহিদ মালেক বলেছেন, ইসরায়েল কর্তৃক ফিলিস্তিনের হাসপাতালে বোমা হামলায় হতাহত হাজারো অসুস্থ অসহায় মানুষকে চিকিৎসা সেবা ও জরুরি ঔষধ সামগ্রী পাঠাতে স্বাস্থ্যমন্ত্রী জাহিদ মালেককে নির্দেশনা দিয়েছেন প্রধানমন্ত্রী শেখ হাসিনা। আজ টেলিফোনে স্বাস্থ্যমন্ত্রীকে প্রধানমন্ত্রী শেখ হাসিনা এই নির্দেশনা দিয়েছেন।

আজ সচিবালয়ে স্বাস্থ্য মন্ত্রণালয়ের সভাকক্ষে স্বাস্থ্য ও পরিবার কল্যাণ মন্ত্রণালয়ের উদ্যোগে আয়োজিত ‘শেখ রাসেল দিবস-২০২৩’ উদ্‌যাপন উপলক্ষ্যে আলোচনা সভায় প্রধান অতিথির বক্তব্যে একথা জানান স্বাস্থ্যমন্ত্রী জাহিদ মালেক।

ফিলিস্তিনে ওষুধ সামগ্রী প্রেরণ প্রসঙ্গে স্বাস্থ্যমন্ত্রী আরো বলেন, প্রধানমন্ত্রী শেখ হাসিনা ফিলিস্তিনের জনগণের কষ্ট বোঝেন, ইসরায়েলের হামলায় হতাহত নারী-শিশুদের বেদনা অনুভব করছেন তিনি তার নিজের জীবনের হতাহতের ক্ষত থেকে। শিশু রাসেলের হত্যায় কী বেদনা হয়েছে সেটি প্রধানমন্ত্রী বুঝতে পেরেছেন। এজন্যই বিশ্ব পরাশক্তিদের রক্তচক্ষু উপেক্ষা করেও তিনি (প্রধানমন্ত্রী) ফিলিস্তিনের নিরীহ অসহায় মানুষের জন্য কথা বলছেন, তাদের চিকিৎসা সহায়তায় হাত বাড়িয়ে দিতে স্বাস্থ্য মন্ত্রণালয়কে নির্দেশনা দিয়েছেন বলে জানান স্বাস্থ্যমন্ত্রী।

স্বাস্থ্যমন্ত্রী সভায় উপস্থিত স্বাস্থ্যসেবা বিভাগের সচিব জাহাঙ্গীর আলমকে প্রধানমন্ত্রীর নির্দেশনাকে সর্বাধিক গুরুত্ব দিয়ে দ্রুত ব্যবস্থা নিতে অনুরোধ জানান এবং বলেন, আমরা অতি দ্রুত প্রধানমন্ত্রীর নির্দেশনা অনুযায়ী ফিলিস্তিনের আহত মানুষের পাশে দাঁড়িয়ে চিকিৎসা সেবা দিতে চাই। এক্ষেত্রে দ্রুততম সময়ে ওষুধ সামগ্রী পাঠাতে আমাদের সামর্থ্যের মধ্যে সম্ভব সব চেষ্টাই করতে হবে।

শেখ রাসেলের ষাটতম জন্মদিন উপলক্ষ্যে স্বাস্থ্যমন্ত্রী অনুষ্ঠিত সভায় প্রধান অতিথির বক্তব্যে আরো বলেন, ‘রাসেলের হত্যাকারী ঘাতকরা পৈশাচিক মানসিকতার মানুষ। তারা নিষ্ঠুর, ঘৃণ্য ও নিকৃষ্ট। পৃথিবীর অনেক দেশেই অনেক রাষ্ট্রপ্রধানদের হত্যা করা হয়েছে। কিন্তু ইতিহাসের কোথাও সপরিবারে হত্যার নজির দেখা যায়নি। এই হত্যাকান্ড একটি প্রতিশোধের হত্যাকাণ্ড।

সভায় প্রধান অতিথির বক্তব্যে মন্ত্রী আরো বলেন, ১৫ আগস্ট জাতির পিতাকে হত্যা করা কেবলই একটি নিছক হত্যাকাণ্ড নয়, এটি ছিল জাতির ভবিষ্যৎ মেরুদণ্ডকে ভেঙে দিতে একটি পরিকল্পিত ধ্বংসযজ্ঞ। মহান মুক্তিযুদ্ধে পরাজিতদের পরাজয়ের শোধ নিতে অত্যন্ত ঘৃণ্য ও ধিকৃত উপায়ে কাপুরুষোচিত উপায়ে এই হত্যাকাণ্ড ঘটানো হয়েছিল। হত্যাকারী ঘাতকরা কেবল জাতির পিতা এবং নারীদের হত্যা করেই থামেনি। হত্যাকাণ্ডের দিন ছোট্ট শিশু রাসেল যখন মায়ের কাছে যেতে চেয়েছিল তখন ঘাতকরা সেই ছোট্ট শিশু রাসেলকে অত্যন্ত নির্মমভাবে অত্যন্ত ঠান্ডা মাথায় খুন করে। সেদিন কেন শিশু রাসেলকে হত্যা করা হয়েছিল? কী দোষ ছিল ছোট্ট এই শিশুর? এটি কোনো সভ্য মানুষের কাজ হতে পারে না। ঘাতকরা ছিল অত্যন্ত পৈশাচিক ব্যক্তিত্বের অধিকারী। তারা নিষ্ঠুর ও পৈশাচিক ছিল বলেই তারা এই নির্মম হত্যাকাণ্ড ঘটিয়েছিল এবং রাসেলের মতো এত ফুটফুটে ছোট্ট শিশুকেও হত্যা করতে তারা পিছুপা হয়নি।

স্বাস্থ্যসেবা বিভাগের সচিব মো. জাহাঙ্গীর আলমের সভাপতিত্বে সভায় বিশেষ অতিথি হিসেবে বক্তব্য রাখেন স্বাস্থ্য শিক্ষা বিভাগের সচিব আজিজুর রহমান, স্বাস্থ্য সেবা বিভাগ ও শিক্ষা বিভাগের অতিরিক্ত সচিব এবং যুগ্মসচিববৃন্দ।

#

মাইদুল/জামান/মোশারফ/রফিকুল/শামীম/২০২৩/১৯২০ঘণ্টা

তথ্যবিবরণী                                                                                                    নম্বর : ১৩৩৯

**প্রতিবেশী রাষ্ট্রের সঙ্গে অর্থনৈতিক ও বাণিজ্য সম্পর্ক কাজে লাগানো যেতে পারে**

**-নৌপরিবহন প্রতিমন্ত্রী**

মুম্বাই, ২ কার্তিক ( ১৮ অক্টোবর) :

নৌপরিবহন প্রতিমন্ত্রী খালিদ মাহমুদ চৌধুরী বলেছেন, অভ্যন্তরীণ নৌপথ সংযোগ উন্নয়ন, সামুদ্রিক বাণিজ্য সম্প্রসারণ, সরবরাহ ও পরিবহণ ব্যবস্থায় জলবায়ু স্থিতিস্থাপকতা বৃদ্ধি, সমগ্র অঞ্চল জুড়ে সংযোগের প্রতিটি ক্ষেত্রে সহযোগিতা বৃদ্ধির ক্ষেত্রে এ ধরনের সামিট কার্যকর ভূমিকা রাখবে। ঘনিষ্ঠ প্রতিবেশী হিসেবে ভারত, ভুটান, নেপাল ও মিয়ানমারের সঙ্গে অর্থনৈতিক ও বাণিজ্য সম্পর্কের পারস্পরিক সুবিধার জন্য আরো কাজে লাগানো যেতে পারে বলে তিনি জানান।

প্রতিমন্ত্রী আজ মুম্বাইতে গ্লোবাল মেরিটাইম ইন্ডিয়া সামিট ২০২৩ এর দ্বিতীয় দিনে ‘ইনল্যান্ড ওয়াটারওয়েজ এন্ড কোস্টাল শিপিংঃ দি ওয়ে ফরওয়ার্ড’ শীর্ষক সেশনে বক্তৃতায় এসব কথা বলেন।

খালিদ মাহমুদ চৌধুরী বলেন, ‘গত এক দশকে অভ্যন্তরীণ নৌপথে বাণিজ্য দ্বিগুণ হয়েছে। আমরা অনেক নতুন সীমান্ত হাট, শুল্ক স্টেশন, সড়ক ও রেল সংযোগ, ব্যবসাকে আরো কাছাকাছি নিয়ে আসার জন্য সেতু নির্মাণ করেছি। বাংলাদেশ ভুটানের সাথে একটি পিটিএ (প্রেফারেন্সিয়াল ট্রেডিং এগ্রিমেন্ট) স্বাক্ষর করেছে এবং অন্যান্য প্রতিবেশীদের সাথেও এটি করতে আগ্রহী। আমরা বর্তমানে ভারতের সাথে একটি সমন্বিত অর্থনৈতিক অংশীদারিত্ব চুক্তি স্বাক্ষরের বিষয়ে আলোচনা করছি। আশা করছি বাংলাদেশের এলডিসি অবস্থা থেকে উত্তরণের পর বর্ধিত দ্বিপাক্ষিক বাণিজ্য ও বিনিয়োগের জন্য একটি কাঠামো তৈরি করবে।’

প্রতিমন্ত্রী বলেন, আমাদের কার্যক্রমে অনেক চ্যালেঞ্জের সম্মুখীন হতে হয়। পলি পড়া আমাদের জন্য একটি বড় সমস্যা। আগে প্রধান নদী ও উপনদীগুলোকে মৌসুমী ড্রেজিংয়ের মাধ্যমে শুষ্ক মৌসুমে চলাচলের উপযোগী রাখা হতো। কিন্তু বর্তমানে নদীগুলো মৌসুমে বেশি পলি বহন করছে। অববাহিকাগুলো দ্রুত প্রশস্থ হওয়ার ফলে একদিকে ক্ষয় হচ্ছে এবং নদীর গতিপথ পরিবর্তন হচ্ছে। বাংলাদেশ সরকার একই সাথে জমির ক্ষতি রোধ এবং নিরাপদ নাব্যতা নিশ্চিত করার জন্য অবিরাম ড্রেজিং কার্যক্রমের পাশাপাশি বাঁধ নির্মাণ করছে।

প্রতিমন্ত্রী এর আগে গ্লোবাল মেরিটাইম ইন্ডিয়া সামিট ২০২৩ এর মিনিস্ট্রারিয়াল বৈঠকে অংশ নেন। এ সময় তিনি বলেন, ২০০৯ সাল থেকে ভারতের সাথে আমাদের দ্বিপাক্ষিক সম্পর্কে একটি দৃষ্টান্ত পরিবর্তন হয়েছে। প্রধানমন্ত্রী শেখ হাসিনার বিচক্ষণ নীতি ও দূরদর্শী নেতৃত্বে আমরা উন্নয়নের এক নতুন দিগন্তে, একটি অন্তর্ভুক্তিমূলক জাতীয় উন্নয়ন প্রক্রিয়া যা আঞ্চলিক ও উপ-আঞ্চলিক উন্নয়নকে উৎসাহিত করে। ভারতের সাথে বাণিজ্য ও অর্থনৈতিক সম্পর্ক সম্প্রসারণের সুবিধার্থে সরকার নিরলসভাবে কাজ করে যাচ্ছে।

ভারতের রোড ট্রান্সপোর্ট এন্ড হাইওয়েজ মন্ত্রী নিতিন গাদকারির সভাপতিত্বে এবং ভারতের ইনল্যান্ড ওয়াটারওয়েজ অথরিটির চেয়ারম্যান সঞ্জয় বন্দোপাধ্যায়ের সঞ্চালনায় অনুষ্ঠানে অন্যান্যের মধ্যে বক্তব্য রাখেন ভারতের আর্থ সায়েন্স মন্ত্রী কিরেন রিজিজু; ভারতের পোর্ট, শিপিং ও ওয়াটারওয়েজ মন্ত্রণালয়ের যুগ্ম সচিব আর লক্ষামানান; বাংলাদেশ অভ্যন্তরীণ নৌপরিবহন কর্তৃপক্ষের (বিআইডব্লিউটিএ) চেয়ারম্যান কমডোর আরিফ আহমেদ মোস্তফা প্রমুখ।

#

জাহাঙ্গীর/জামান/মোশারফ/রফিকুল/শামীম/২০২৩/১৮৩০ঘণ্টা

তথ্যবিবরণী নম্বর : ১৩৩৮

**শেখ রাসেল বেঁচে থাকলে বঙ্গবন্ধুর স্বপ্ন বাস্তবায়নের কাণ্ডারি হতেন**

**--- মৎস্য ও প্রাণিসম্পদ মন্ত্রী**

ঢাকা, ২ কার্তিক (১৮ অক্টোবর):

মৎস্য ও প্রাণিসম্পদ মন্ত্রী শ ম রেজাউল করিম বলেছেন, শেখ রাসেল বেঁচে থাকলে বঙ্গবন্ধুর স্বপ্ন বাস্তবায়নের কাণ্ডারি হতেন। বঙ্গবন্ধুর অসাধারণ উত্তরসূরি হতেন। অমিত সম্ভাবনাময় নেতৃত্বের গুণাবলি তার মধ্যে ছিল। তিনি অনন্তকাল ধরে আমাদের প্রেরণা জোগাবেন। তিনি অন্ধকারে দীপ্তিময় জ্যোতিষ্ক হয়ে স্বপ্নের পথে এগিয়ে যেতে আমাদের অনুপ্রাণিত করবেন।

আজ সচিবালয়ে মৎস্য ও প্রাণিসম্পদ মন্ত্রণালয়ের সম্মেলন কক্ষে শেখ রাসেল দিবস ২০২৩ উদ্যাপন উপলক্ষ্যে মৎস্য ও প্রাণিসম্পদ মন্ত্রণালয় আয়োজিত আলোচনা সভা ও দোয়া মাহফিলে প্রধান অতিথির বক্তব্যে মন্ত্রী এসব কথা বলেন।

মন্ত্রী আরো বলেন, ১৯৭৫ এর ১৫ আগস্ট শিশু রাসেলকে নির্মমভাবে হত্যা করা হয়। ছোট রাসেলকে যারা গুলি করতে পেরেছে তারা কতটা নিষ্ঠুর, কতটা নির্মম ছিল, তা বলার অপেক্ষা রাখে না। ‘৭৫ এর ১৫ আগস্টের ঘটনা কারবালা প্রান্তরের নির্মমতাকেও হার মানিয়েছে। বিশ্বে অনেক রাজনৈতিক হত্যাকাণ্ড হয়েছে। কিন্তু কোনো হত্যাকাণ্ডে অন্তঃসত্ত্বা নারীকে, শিশুকে এভাবে হত্যা করা হয়নি। বঙ্গবন্ধু ভবনে ১৫ আগস্ট যে বিভীষিকাময়, নারকীয়, বর্বরোচিত ঘটনা ঘটেছিল, বিশ্বের ইতিহাসে অন্য কোনো দেশের কোনো হত্যাকাণ্ডে এই নির্মমতা দেখা যায়নি। সেটা রাজনৈতিক হত্যাকাণ্ড হোক বা অপরাপর হত্যাকাণ্ড হোক।

মন্ত্রী বলেন, আমাদের দুর্ভাগ্য যে '৭৫ এর খুনিরা দাম্ভিকতার সাথে এদেশে বিচরণ করেছিল। তাদের বাঁচাবার জন্য ক্ষমতালিপ্সু খন্দকার মোশতাক, জিয়াউর রহমান এবং তাদের সহযোগীরা বিদেশে যাওয়ার ব্যবস্থা করে দিয়েছিল। এমনকি তারা দেশে ফিরে এসে জাতীয় সংসদের সদস্য হয়েছিল, রাষ্ট্রপতি নির্বাচন করেছিল। এ নির্মম হত্যাকাণ্ডের বিচার করা যাবে না সে আইনও বাংলাদেশের সংসদে পাস করা হয়েছিল ১৯৭৯ সালে। ইতিহাসের নির্মমতা-বর্বরতাকে আইনি কাঠামোতে সুরক্ষা দেয়ার চেষ্টা এ দেশে হয়েছিল। খুনিদের দাম্ভিকতার সাথে ঘুরে বেড়াতে দেওয়া হয়েছিল। এখনো সব খুনিদের বিচার হয়নি।

শ ম রেজাউল করিম আরো বলেন, বাবার সান্নিধ্য খুব বেশি না পেলেও বাবার জন্য শিশু রাসেলের মমত্ব ছিল প্রগাঢ়। তার ভালোবাসা ও আকর্ষণের জায়গা ছিল বাবাকে ঘিরে। বঙ্গবন্ধুর মতো দৃঢ় ব্যক্তিত্ব ছিল শেখ রাসেলের। তার চলা-ফেরা ও কথা-বার্তায় আভিজাত্য ছিল।

মৎস্য ও প্রাণিসম্পদ মন্ত্রণালয়ের সচিব ড. নাহিদ রশীদের সভাপতিত্বে আলোচনা সভায় স্বাগত বক্তব্য প্রদান করেন মন্ত্রণালয়ের অতিরিক্ত সচিব নৃপেন্দ্র চন্দ্র দেবনাথ। আলোচনা সভায় আরও বক্তব্য প্রদান করেন মন্ত্রণালয়ের অতিরিক্ত সচিব এ টি এম মোস্তফা কামাল ও মোঃ তোফাজ্জেল হোসেন। মৎস্য ও প্রাণিসম্পদ মন্ত্রণালয়ের বিভিন্ন পর্যায়ের কর্মকর্তাগণ এ সময় উপস্থিত ছিলেন।

#

রেজাউল/জামান/মোশারফ/জয়নুল/২০২৩/২০৪৫ঘণ্টা

তথ্যবিবরণী                                                                                                      নম্বর : ১৩৩৭

**বঙ্গবন্ধু হত্যা ব্যতীত কোন রাজনৈতিক হত্যাকাণ্ডে নারী-শিশুকে স্পর্শ করা হয়নি**

**-- সংস্কৃতি প্রতিমন্ত্রী**

ঢাকা, ২ কার্তিক ( ১৮ অক্টোবর) :

সংস্কৃতি বিষয়ক প্রতিমন্ত্রী কে এম খালিদ বলেছেন, বঙ্গবন্ধু হত্যা ব্যতীত পৃথিবীর ইতিহাসে কোনো রাজনৈতিক হত্যাকাণ্ডে নারী-শিশুকে স্পর্শ করা হয়নি। এমনকি কারবালার করুণ হৃদয়বিদারক ঘটনায়ও কোনো নারী-শিশুকে হত্যা করা হয়নি। শুধু বঙ্গবন্ধু হত্যাকাণ্ডে খুনি ঘাতকচক্র নিষ্পাপ শিশু শেখ রাসেলসহ কোনো নারী-শিশুকে রেহাই দেইনি। তাই পৃথিবীর ইতিহাসে সবচেয়ে জঘন্য ও নৃশংসতম হত্যাযজ্ঞ হচ্ছে বঙ্গবন্ধু হত্যাকাণ্ড।

প্রতিমন্ত্রী আজ রাজধানীর বাংলাদেশ জাতীয় জাদুঘরের এর কবি সুফিয়া কামাল মিলনায়তনে ‘শেখ রাসেল দিবস ২০২৩’ উদযাপন উপলক্ষ্যে জাদুঘর আয়োজিত ‘শেখ রাসেল দীপ্তিময় নির্ভীক নির্মল দুর্জয়’ শীর্ষক সেমিনার ও আলোচনা সভায় প্রধান অতিথির বক্তব্যে এসব কথা বলেন।

প্রতিমন্ত্রী বলেন, প্রধানমন্ত্রী শেখ হাসিনার অত্যন্ত আদরের ছোট ভাই শেখ রাসেল। জন্মের সময় যে শিশুটি নিজ পিতা বঙ্গবন্ধুকে পর্যন্ত দেখতে পারেনি। কেননা, সে সময় বঙ্গবন্ধু ছিলেন কারাগারে। সংস্কৃতি প্রতিমন্ত্রী বলেন, জন্মের পর পর বড় বোন শেখ হাসিনা ফুফুর কোল থেকে নিয়ে নিজের ওড়না দিয়ে শিশু রাসেলের গায়ের পানি মুছে দেন এবং নিজের কোলে নিয়ে আদর করে হাত দিয়ে সিঁথি কেটে দেন। কে এম খালিদ বলেন, প্রধানমন্ত্রী শেখ হাসিনা মা, বাবা, ভাই, ভ্রাতৃবধসহ সকল নিকট আত্মীয় পরিজনকে হারিয়েছেন। কি এক নিদারুণ বেদনা, কষ্ট নিয়ে তিনি দিনযাপন করছেন তা একমাত্র তিনিই জানেন। তিনি বলেন, একবুক কষ্ট-যন্ত্রণা বুকে চেপে ধরে প্রধানমন্ত্রী দেশের সার্বিক উন্নয়ন ও কল্যাণে নিরলস পরিশ্রম করে চলেছেন।

বাংলাদেশ জাতীয় জাদুঘর পর্ষদের সভাপতি অধ্যাপক ড. আ আ ম স আরেফিন সিদ্দিকের সভাপতিত্বে অনুষ্ঠানে বিশেষ অতিথি হিসাবে বক্তৃতা রাখেন সংস্কৃতি বিষয়ক মন্ত্রণালয়ের সচিব খলিল আহমদ। সেমিনারে মূল প্রবন্ধ উপস্থাপন করেন ঢাকা মাধ্যমিক ও উচ্চ মাধ্যমিক শিক্ষা বোর্ডের সাবেক চেয়ারম্যান অধ্যাপক তাসলিমা বেগম। স্বাগত বক্তব্য রাখেন বাংলাদেশ জাতীয় জাদুঘর এর মহাপরিচালক মোঃ কামরুজ্জামান।

প্রতিমন্ত্রী এর আগে রাজধানীর তেজগাঁওস্থ সাউথইস্ট বিশ্ববিদ্যালয়ের মাল্টিপারপাস হলে ‘শেখ রাসেল দিবস ২০২৩’ উদযাপন উপলক্ষ্যে বিশ্ববিদ্যালয় আয়োজিত আলোচনা সভা ও দোয়া মাহফিলে প্রধান অতিথি হিসাবে বক্তৃতা করেন।

#

ফয়সল/জামান/সঞ্জীব/সেলিম/২০২৩/২১৩০ ঘণ্টা

তথ্যবিবরণী নম্বর : ১৩৩৬

**নিষ্পাপ ও নির্মল শহিদ শেখ রাসেল বর্তমান নতুন প্রজন্মের কাছে এক অনুপ্রেরণার নাম**

**--- আবুল হাসানাত আবদুল্লাহ্**

বরিশাল, ২ কার্তিক (১৮ অক্টোবর):

পার্বত্য চট্টগ্রাম শান্তি চুক্তি বাস্তবায়ন ও পরিবীক্ষণ কমিটির আহ্বায়ক (মন্ত্রী পদমর্যাদা) আবুল হাসানাত আবদুল্লাহ্ বলেছেন, নিষ্পাপ ও নির্মল শহিদ শেখ রাসেল বর্তমান নতুন প্রজন্মের কাছে এক অনুপ্রেরণার নাম। ছোট্ট রাসেল ছিলেন বন্ধুবৎসল, প্রাণচঞ্চল, পরোপকারী ও মানবিক গুণাবলীর অধিকারী।

আবুল হাসানাত আবদুল্লাহ্ আজ বরিশাল জেলার আগৈলঝাড়া উপজেলা পরিষদের শহীদ সুকান্ত বাবু মিলনায়তনে উপজেলা প্রশাসন কর্তৃক শহিদ শেখ রাসেলের ৬০তম জন্মবার্ষিকী উপলক্ষ্যে আয়োজিত এক আলোচনা সভায় প্রধান অতিথির বক্তব্যে এসব কথা বলেন।

উপজেলা নির্বাহী কর্মকর্তা শাখাওয়াত হোসেনের সভাপতিত্বে অনুষ্ঠিত সভায় অন্যান্যের মধ্যে স্থানীয় উপজেলা পরিষদ চেয়ারম্যান আবদুর রইচ সেরনিয়াবাত বক্তব্য রাখেন।

আবুল হাসানাত আবদুল্লাহ্ বলেন, রাসেল জাতির পিতা বঙ্গবন্ধু শেখ মুজিবুর রহমানের সন্তান হলেও তার আচার-আচরণ, কথাবার্তা ও দৈনন্দিন জীবনযাপন ছিল আর দশটি সাধারণ শিশুর মতো। তিনি বলেন, বঙ্গবন্ধু রাজনৈতিক কারণে জীবনের একটি দীর্ঘ সময় জেলখানায় কাটিয়েছেন। এজন্য দীর্ঘসময় রাসেল পিতৃস্নেহ থেকে বঞ্চিত হয়েছেন। তিনি দুঃখ ভারাক্রান্ত হৃদয়ে বলেন, দশ বছরের ছোট্ট শিশু রাসেলকে ঘাতকচক্র রেহাই দেয়নি, তাকে নৃশংসভাবে হত্যা করে। তিনি বলেন, রাসেল বেঁচে না থাকলেও এ প্রতিভাবান শিশুটি দেশে-বিদেশে অধিকার বঞ্চিত শিশুদের কাছে প্রেরণার উৎস হিসেবে প্রজন্মের পর প্রজন্মের মাঝে বেঁচে থাকবেন।

#

আহসান/জামান/মোশারফ/রফিকুল/জয়নুল/২০২৩/২০০০ঘণ্টা

তথ্যবিবরণী নম্বর : ১৩৩৫

**শেখ রাসেল দিবসের প্রেরণায় বর্তমান প্রজন্মের উন্নয়ন করতে হবে**

**--- ধর্ম প্রতিমন্ত্রী**

ঢাকা, ২ কার্তিক (১৮ অক্টোবর):

‘শেখ রাসেল দিবসের প্রেরণায় বর্তমান প্রজন্মের উন্নয়ন করতে হবে। প্রধানমন্ত্রী'র নেতৃত্বে স্মার্ট বাংলাদেশের স্মার্ট নাগরিক গড়তে এ দিবসকে ব্যবহার করে শিশুদের অধিকার নিশ্চিত করতে হবে। এদেশ আজ ডেল্টাপ্ল্যান, রূপপুর পারমাণবিক বিদ্যুৎকেন্দ্রের মতো মেগাপ্রকল্পগুলোর মধ্য দিয়ে উন্নয়নের রোল মডেলে পরিণত হয়েছে। একটি অসাম্প্রদায়িক ও উন্নত দেশগঠনে বঙ্গবন্ধুকন্যা প্রধানমন্ত্রী শেখ হাসিনা কাজ করে চলছেন।’

আজ রাজধানীর বায়তুল মুকাররম জাতীয় মসজিদের দক্ষিণ সাহানে ইসলামিক ফাউন্ডেশন কর্তৃক আয়োজিত ‘শেখ রাসেল দিবস'-২০২৩ উদযাপন উপলক্ষ্যে আলোচনা সভা ও দোয়া মাহফিলে প্রধান অতিথির বক্তৃতাকালে ধর্ম প্রতিমন্ত্রী মোঃ ফরিদুল হক খান এসব কথা বলেন।

প্রতিমন্ত্রী ফরিদুল হক খান আরো বলেন, ‘জাতির পিতা বঙ্গবন্ধু শেখ মুজিবুর রহমান বাঙালি জাতির মুক্তির জন্য সারাজীবন সংগ্রাম করেছেন। ১৫ আগস্ট জাতিকে পিতাহারা করতে এ জঘন্যতম হত্যাকান্ড করেছিলো। সকল ধর্মের অধিকার প্রতিষ্ঠা করতে বঙ্গবন্ধু সংবিধানে ধর্ম নিরপেক্ষতা মূলনীতি করেছিলেন।’

অনুষ্ঠানে এ দিবস ও সাম্প্রদায়িক সম্প্রীতিকে উপজীব্য করে আলোচনা শেষে বিশেষ দোয়া ও মোনাজাত করা হয়। এসময় ধর্ম বিষয়ক মন্ত্রণালয়ের সচিব মু. আঃ হামিদ জমাদ্দার, ইসলামিক ফাউন্ডেশনের পরিচালক আনিসুর রহমান সরকার, ড. সৈয়দ শাহ ইমরানসহ ইসলামিক ফাউন্ডেশনের কর্মকর্তা-কর্মচারীবৃন্দ, সম্মানিত আলেমবৃন্দ উপস্থিত ছিলেন।

#

আসিফ/জামান/মোশারফ/জয়নুল/২০২৩/২১০০ঘণ্টা

তথ্যবিবরণী                                                                                                     নম্বর : ১৩৩৪

**স্বাধীনতাবিরোধীরা দেশে অস্থিরতা সৃষ্টির পাঁয়তারা চালাচ্ছে**

**----- শিল্পমন্ত্রী**

ঢাকা, ২ কার্তিক ( ১৮ অক্টোবর) :

শিল্পমন্ত্রী নুরুল মজিদ মাহমুদ হুমায়ূন বলেন, বঙ্গবন্ধুর পদাঙ্ক অনুসরণ করেই তাঁর‌ সুযোগ্য উত্তরাধিকার প্রধানমন্ত্রী জননেত্রী শেখ হাসিনা যখন শিল্প-সমৃদ্ধ স্মার্ট বাংলাদেশ গড়ে তুলতে নিরলসভাবে কাজ করে যাচ্ছেন ঠিক তখনই স্বাধীনতাবিরোধীরা দেশে অস্থিরতা সৃষ্টির পাঁয়তারা চালাচ্ছে। তাই দেশের উন্নয়ন-অগ্রগতি যাতে কোনভাবেই থেমে না যায় সেজন্য সকলকে সতর্ক থাকতে হবে, দেশকে মনেপ্রাণে ভালবাসতে হবে এবং দেশের সার্বিক কল্যাণে আন্তরিকভাবে কাজ করতে হবে।

শিল্প মন্ত্রণালয়ের উদ্যোগে ‘শেখ রাসেল দিবস-২০২৩’ উদযাপন উপলক্ষ্যে প্রধান অতিথির বক্তৃতায় শিল্পমন্ত্রী এসব কথা বলেন। শিল্প মন্ত্রণালয়ে আজ এ অনুষ্ঠান আয়োজন করা হয়। শিল্প মন্ত্রণালয়ের সিনিয়র সচিব জাকিয়া সুলতানার সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন শিল্প প্রতিমন্ত্রী কামাল আহমেদ মজুমদার। এ সময় উপস্থিত ছিলেন শিল্প মন্ত্রণালয়ের ঊর্ধ্বতন কর্মকর্তাগণ এবং বিভিন্ন দপ্তর সংস্থার প্রধানগণ।

শিল্পমন্ত্রী আরো বলেন, বঙ্গবন্ধু এবং বাংলাদেশ এক ও অভিন্ন। তাই আমাদের ভবিষ্যৎ প্রজন্ম যাতে বঙ্গবন্ধুর নীতি, আদর্শ ও মুক্তিযুদ্ধের চেতনায় বেড়ে উঠতে পারে, সে লক্ষ্যে সকলকে উদ্যোগী হতে হবে। আমাদের নতুন প্রজন্মকে দেশের প্রকৃত ইতিহাস জানাতে হবে, মহান মুক্তিযুদ্ধের চেতনায় তাদেরকে সুনাগরিক হিসেবে গড়ে তুলতে হবে। আগামী দ্বাদশ জাতীয় সংসদ নির্বাচন হবে সংবিধান অনুযায়ী, এর কোনো ব্যতিক্রম হবে না।

শিল্প মন্ত্রণালয়ের সিনিয়র সচিব জাকিয়া সুলতানার সভাপতিত্বে বিশেষ অতিথির বক্তৃতায় শিল্প প্রতিমন্ত্রী কামাল আহমেদ মজুমদার বলেন, ১৯৭৫ সালের ১৫ আগস্ট ঘাতকরা বঙ্গবন্ধুর পরিবারকে সমূলে নির্মূল করতেই পূর্বপরিকল্পিতভাবে নির্মমভাবে হত্যা করেছিল। দেশের বাইরে থাকার কারণে বঙ্গবন্ধুর দুই কন্যা শেখ হাসিনা ও শেখ রেহানা সেদিন প্রাণে বেঁচে গিয়েছিলেন। আজ যারা মানবতার কথা বলেন ১৯৭৫ সালে তাদের মানবতা কোথায় ছিল? যারা ফিলিস্তিনসহ বিশ্বের বিভিন্ন জায়গায় নির্বিচারে মানুষকে হত্যা করছে তাদের মুখে মানবতার কথা মানায় না।

এর আগে শিল্প মন্ত্রণালয়ের নীচ তলার লবিতে স্থাপিত শেখ রাসেল এর প্রতিকৃতিতে শিল্পমন্ত্রী, প্রতিমন্ত্রী, শিল্প মন্ত্রণালয়ের সিনিয়র সচিবসহ মন্ত্রণালয়ের ঊর্ধ্বতন কর্মকর্তাগণ এবং বিভিন্ন দপ্তর সংস্থার প্রধানগণ পুষ্পস্তবক অর্পণ করেন।

#

মাহমুদুল/জামান/মোশারফ/রফিকুল/শামীম/২০২৩/১৮২০ঘণ্টা

তথ্যবিবরণী নম্বর : ১৩৩২

**নিরাপদে স্বেচ্ছায় টেকসই প্রত্যাবাসনই রোহিঙ্গা সমস্যার একমাত্র সমাধান**

**--- পররাষ্ট্রমন্ত্রী**

ঢাকা, ২ কার্তিক (১৮ অক্টোবর):

পররাষ্ট্রমন্ত্রী ড. এ কে আব্দুল মোমেন বলেছেন, নিরাপদে স্বেচ্ছায় টেকসই প্রত্যাবাসনই রোহিঙ্গা সংকটের একমাত্র সমাধান।

গতকাল থাইল্যান্ডের ব্যাংককে জাতিসংঘ শরণার্থী বিষয়ক হাইকমিশনার আয়োজিত ÔHigh Level Meeting on Rohingya RefugeesÕ শীর্ষক উচ্চপর্যায়ের বৈঠকে মূলপ্রবন্ধ উপস্থাপনকালে পররাষ্ট্রমন্ত্রী একথা বলেন।

ড. মোমেন তাঁর বক্তৃতায় রাখাইন রাজ্যের পরিস্থিতির উন্নতি এবং বাংলাদেশে অবস্থানরত রোহিঙ্গাদের জন্য মানবিক সহায়তা বৃদ্ধির জন্য আন্তর্জাতিক সম্প্রদায়ের কার্যকর সম্পৃক্ততার আহ্বান জানান। মিয়ানমারের পাঠ্যক্রম অনুসারে শিক্ষা প্রদান এবং কক্সবাজার ও ভাসানচরে রোহিঙ্গাদের জন্য দক্ষতা উন্নয়ন কার্যক্রম প্রত্যাবাসন উদ্যোগের সহায়ক বলে তিনি আশা প্রকাশ করেন।

বৈঠকে জাতিসংঘের শরণার্থী বিষয়ক হাইকমিশনার ফিলিপ্পো গ্র্যান্ডি পররাষ্ট্রমন্ত্রী ড. মোমেনের সঙ্গে সাক্ষাৎ করেন। এ সময় পররাষ্ট্রমন্ত্রী রোহিঙ্গাদের জন্য অব্যাহত মানবিক সহায়তার জন্য জাতিসংঘ শরণার্থী-বিষয়ক হাইকমিশনারকে ধন্যবাদ জানান এবং রোহিঙ্গাদের অধিকার প্রতিষ্ঠা ও মিয়ানমারে তাদের ফিরে যাওয়ার আকাক্সক্ষা পূরণে সহযোগিতা কামনা করেন।

ফিলিপ্পো গ্র্যান্ডি রোহিঙ্গা সংকটের সমাধান হিসেবে স্বেচ্ছায় প্রত্যাবাসনের কথা উল্লেখ করেন এবং সেই লক্ষ্য অর্জনে প্রচেষ্টা অব্যাহত রাখার আশ্বাস দেন।

#

মোহসিন/জামান/মোশারফ/জয়নুল/২০২৩/১৮৪০ঘণ্টা

তথ্যবিবরণী নম্বর : ১৩৩১

**শিশু অধিকার ও নিরাপদ শৈশব নিশ্চিতের অঙ্গীকারে**

**মিয়ানমারে শেখ রাসেল দিবস ২০২৩ উদযাপন**

মিয়ানমার, ১৮ অক্টোবর :

শেখ রাসেল দিবস-২০২৩ উদযাপন উপলক্ষ্যে মিয়ানমারে বাংলাদেশ দূতাবাস আয়োজিত সেমিনারে আমন্ত্রিত বক্তাগণ শিশু অধিকার ও নিরাপদ শৈশব নিশ্চিতের লক্ষ্যে সকল রাষ্ট্র এবং আন্তর্জাতিক সম্প্রদায়ের দৃঢ় অঙ্গীকারের ওপর গুরুত্ব প্রদান করেছেন।

বক্তাগণ ১৯৭৫ সালের ১৫ আগস্ট জাতির পিতাসহ তাঁর পরিবারের সদস্যদের নির্মম হত্যাকাণ্ডের প্রতিবাদ জানান। বিশেষ করে জাতির পিতার কনিষ্ঠপুত্র ১০ বছরের শিশু শেখ রাসেলের ওপর সংঘটিত নির্মমতাকে মানবাধিকার তথা শিশু অধিকার হননের এক জঘন্য নিদর্শন বলে বক্তাগণ অভিহিত করেন।

সেমিনারে International Federation of Red Cross and Red Crescent Societies (IFRC), মিয়ানমার-এর Head of Delegation Nadia Khoury প্রধান বক্তা হিসেবে বক্তব্য প্রদান করেন। এছাড়া দূতাবাসের প্রতিরক্ষা উপদেষ্টা ব্রিঃ জেঃ মোঃ আফতাব হোসাইন, WaterAid, Myanmar এর Country Director শিহাব উদ্দিন আহমদ, জনস্বাস্থ্য বিশেষজ্ঞ ড. সৈয়দা আফসানা আমিন এবং শিশু অধিকারকর্মী প্রবীর রঞ্জন বিজন বিশি আলোচক হিসেবে বক্তব্য প্রদান করেন। মিয়ানমারে নিযুক্ত বাংলাদেশের রাষ্ট্রদূত ড. মোঃ মনোয়ার হোসেনের সভাপতিত্বে অনুষ্ঠিত সেমিনারে মিয়ানমারে কর্মরত আন্তর্জাতিক সংস্থাসমূহের প্রতিনিধিগণ, দূতাবাসের কর্মকর্তা-কর্মচারীগণ ও বাংলাদেশ কম্যুনিটির সদস্যবৃন্দ অংশগ্রহণ করেন।

রাষ্ট্রদূত ড. মোঃ মনোয়ার হোসেন তাঁর বক্তব্যে স্বাধীন বাংলাদেশের রূপকার, হাজার বছরের শ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমান, বঙ্গমাতা ও শেখ রাসেল সহ ১৯৭৫ সালের কালরাতে নির্মমভাবে নিহত পরিবারের সকল শহিদের, মহান মুক্তিযুদ্ধের ৩০ লাখ শহিদের রুহের মাগফেরাত কামনা ও সকল মুক্তিযোদ্ধার প্রতি শ্রদ্ধা জ্ঞাপন করেন। রাষ্ট্রদূত জাতিসংঘের শিশু অধিকার সনদের বিভিন্ন অনুচ্ছেদ উল্লেখ করে শিশুদের অধিকার বাস্তবায়নের প্রয়োজনীয়তা ব্যাখ্যা করেন। একইসাথে রাষ্ট্রদূত প্রধানমন্ত্রী শেখ হাসিনার নেতৃত্বে বাংলাদেশের চলমান উন্নয়ন অভিযাত্রার কথা তুলে ধরে ২০৪১ সালের মধ্যে উন্নত সমৃদ্ধ বাংলাদেশ গড়ার লক্ষ্যে প্রবাসী বাংলাদেশীসহ সকলের সঙ্গে একযোগে কাজ করার দৃঢ় প্রত্যয় ব্যক্ত করেন।

দূতাবাস প্রাঙ্গণে আয়োজিত অনুষ্ঠানমালায় ছিল শেখ রাসেলের প্রতিকৃতিতে পুষ্পস্তবক অর্পণ, দিবসটি উপলক্ষ্যে রাষ্ট্রপতি ও প্রধানমন্ত্রীর বাণী পাঠ, শেখ রাসেলের জীবনীর ওপর নির্মিত প্রামাণ্যচিত্র প্রদর্শন। অনুষ্ঠানের শেষভাগে শেখ রাসেলসহ ১৯৭৫ সালের ১৫ আগস্ট ঘাতকের বুলেটে নির্মমভাবে শাহাদতবরণকারী সকল শহিদের আত্মার মাগফেরাত কামনা করে দোয়া ও মোনাজাত করা হয়।

#

রঞ্জন/জামান/সঞ্জীব/সেলিম/২০২৩/২১২০ ঘণ্টা

তথ্যবিবরণী নম্বর : ১৩৩০

**শেখ রাসেল হত্যার মধ্য দিয়ে পৃথিবী বসবাসের অযোগ্য হয়ে পড়েছে**

**--- সংস্কৃতি প্রতিমন্ত্রী**

ঢাকা, ২ কার্তিক (১৮ অক্টোবর):

সংস্কৃতি বিষয়ক প্রতিমন্ত্রী কে এম খালিদ বলেছেন, যেকোনো জন্মদিন আমরা সাধারণত আনন্দ, উচ্ছ্বাস ও উল্লাসের মধ্য দিয়ে উদযাপন করি। কিন্তু শেখ রাসেলের জন্মদিনে আমরা উল্লাস করতে পারি না, বেদনায় নীল হয়ে যাই, নিদারুণ বিষাদের ছায়া আমাদের উপর ভর করে। নিষ্পাপ, কোমলমতি শিশুটিকে কি নৃশংসভাবে হত্যা করা হয়েছে। চিন্তা করলেই আঁতকে উঠি। হৃদয় ক্ষত-বিক্ষত হয়ে যায়। যে পৃথিবীতে শেখ রাসেলকে হত্যা করা হয়, শেখ রাসেল হত্যার মধ্য দিয়ে সে পৃথিবী বসবাসের অযোগ্য হয়ে পড়েছে।

প্রতিমন্ত্রী আজ সকালে রাজধানীর বাংলা একাডেমির আবদুল করিম সাহিত্যবিশারদ মিলনায়তনে ‘শেখ রাসেল দিবস ২০২৩’ উদ্যাপন উপলক্ষ্যে একাডেমি আয়োজিত 'শেখ রাসেল দীপ্তিময় নির্ভীক নির্মল দুর্জয়' শীর্ষক আলোচনা সভা ও সাংস্কৃতিক অনুষ্ঠানে প্রধান অতিথির বক্তব্যে এসব কথা বলেন।

প্রধান অতিথি বলেন, শেখ রাসেলসহ জাতির পিতা বঙ্গবন্ধুকে সপরিবারে হত্যাকাণ্ডের মূল হোতা জিয়াউর রহমান। তাঁরই স্ত্রী খালেদা জিয়ার হাতে ন্যস্ত প্রশাসনের সহযোগিতায় ২১ আগস্ট গ্রেনেড হামলার মাধ্যমে বাংলাদেশ আওয়ামী লীগের ২৪ জন নেতাকর্মীকে হত্যা করা হয় যার মূল টার্গেট ছিলেন প্রধানমন্ত্রী জননেত্রী শেখ হাসিনা। মহান আল্লাহর রহমতে ভাগ্যের সহায়তায় তিনি বেঁচে যান। সংস্কৃতি প্রতিমন্ত্রী বলেন, বিএনপি এখন খালেদা জিয়ার বিদেশে চিকিৎসার সুযোগ খুঁজছেন। কিন্তু বাংলাদেশের আইন অনুযায়ী সে সুযোগ নেই। তাছাড়া তাকে বাংলাদেশে সর্বোচ্চ চিকিৎসার সুযোগ দেয়া হয়েছে। কে এম খালিদ বলেন, বঙ্গবন্ধুকে সপরিবারে হত্যা এবং ২১ আগস্ট গ্রেনেড হামলার সময় বা পরে তারা কোনো অনুকম্পা দেখায়নি। বরং এসব হত্যাকাণ্ডের সহযোগীদের রাষ্ট্রীয় ক্ষমতায় বসিয়েছে, মদত জুগিয়েছে। সেজন্য তাদের কোনো ক্ষমা নেই- শেখ রাসেল দিবসে এটাই হোক আমাদের প্রতিজ্ঞা।

বাংলা একাডেমির সভাপতি বিশিষ্ট কথাসাহিত্যিক সেলিনা হোসেন এর সভাপতিত্বে অনুষ্ঠানে বিশেষ অতিথি হিসাবে বক্তৃতা করেন সংস্কৃতি বিষয়ক মন্ত্রণালয়ের সচিব খলিল আহমদ। অনুষ্ঠানে মূল প্রবন্ধ উপস্থাপন করেন বিশিষ্ট শিশু সাহিত্যিক, লেখক ও গবেষক নাসরীন মুস্তাফা। আলোচনা করেন বিশিষ্ট শিশুসাহিত্যিক ও বাংলা একাডেমির ফেলো খালেক বিন জয়েনউদদীন। স্বাগত বক্তব্য রাখেন বাংলা একাডেমির মহাপরিচালক কবি মুহম্মদ নূরুল হুদা। ধন্যবাদ জ্ঞাপন করেন বাংলা একাডেমির সচিব ড. মোঃ হাসান কবীর।

অনুষ্ঠানে প্রতিমন্ত্রী বাংলা একাডেমি আয়োজিত শিশু-কিশোরদের কবিতা ও প্রবন্ধ প্রতিযোগিতায় বিজয়ীদের পুরস্কার বিতরণ করেন।

প্রতিমন্ত্রী পরে রাজধানীর বাংলাদেশ শিল্পকলা একাডেমির জাতীয় নাট্যশালা মিলনায়তনে ‘শেখ রাসেল দিবস ২০২৩ ‘উদ্যাপন উপলক্ষ্যে বাংলাদেশ শিল্পকলা একাডেমির সহযোগিতায় সংস্কৃতি বিষয়ক মন্ত্রণালয় আয়োজিত ‘শেখ রাসেল দীপ্তিময় নির্ভীক নির্মল দুর্জয়’ শীর্ষক আলোচনা সভা ও সাংস্কৃতিক অনুষ্ঠানে প্রধান অতিথির বক্তব্য রাখেন।

#

ফয়সল/জামান/মোশারফ/রফিকুল/জয়নুল/২০২৩/১৮২৫ঘণ্টা

তথ্যবিবরণী                                                                                                      নম্বর : ১৩২৯

**কোভিড-১৯** **সংক্রান্ত** **সর্বশেষ** **প্রতিবেদন**

ঢাকা, ২ কার্তিক ( ১৮ অক্টোবর) :

স্বাস্থ্য অধিদপ্তরের তথ্যানুযায়ী মঙ্গলবার সকাল ৮টা থেকে আজ বুধবার সকাল ৮টা পর্যন্ত ২৪ ঘণ্টায় দেশে ৭ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ১ দশমিক ১২ শতাংশ। এ সময় ৬২৩ জনের নমুনা পরীক্ষা করা হয়েছে।

          গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৭৭ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৩ হাজার ৫২১ জন।

#

সুলতানা/জামান/মোশারফ/রফিকুল/রেজাউল/২০২৩/১৬৫৮ ঘণ্টা

তথ্যবিবরণী নম্বর : ১৩২৮

**‘শেখ রাসেল দিবস’ উপলক্ষ্যে পররাষ্ট্র প্রতিমন্ত্রীর শ্রদ্ধা নিবেদন**

ঢাকা, ২ কার্তিক (১৮ অক্টোবর) :

জাতির পিতা বঙ্গবন্ধু শেখ মুজিবুর রহমানের কনিষ্ঠপুত্র শহিদ শেখ রাসেলের ৬০তম জন্মদিনে ‘শেখ রাসেল দিবস’ পালন উপলক্ষ্যে আজ বনানীতে তাঁর সমাধিতে শ্রদ্ধাঞ্জলি নিবেদন করেছেন পররাষ্ট্র প্রতিমন্ত্রী মোঃ শাহ্‌রিয়ার আলম।

পররাষ্ট্র মন্ত্রণালয়ের সিনিয়র সচিব মাসুদ ‍বিন মোমেনসহ ঊর্ধ্বতন কর্মকর্তাগণ এসময় উপস্থিত ছিলেন।

পরে পররাষ্ট্র মন্ত্রণালয়ে শেখ রাসেলের প্রতিকৃতিতে মন্ত্রণালয়ের পক্ষ থেকে শ্রদ্ধাঞ্জলি নিবেদন করা হয়। এছাড়া বিভিন্ন কর্মসূচির মাধ্যমে বিদেশে বাংলাদেশ দূতাবাসসমূহেও যথাযোগ্য মর্যাদায় দিবসটি পালিত হয়।

#

মোহসিন/শাম্মী/রবি/মাহমুদা/মাসুম/২০২৩/১৪৫০ ঘণ্টা

Handout Number:1327

**Safe, voluntary and sustainable repatriation of Rohingyas is the only solution**

**--Foreign Minister**

Dhaka, 18 October 2023:

Foreign Minister Dr. A K Abdul Momen said, safe, voluntary and sustainable repatriation is the only solution of the Rohingya crisis. The Foreign Minister said this while delivering the keynote speech at the ‘High Level meeting on Rohingya Refugees’ arranged by UNHCR in Bangkok, Thailand yesterday.

Dr. Momen urged for the international community's meaningful engagement in Rakhine State to improve the situation there and to boost humanitarian support for the Rohingyas staying in Bangladesh. He said, the ongoing learning in Myanmar Curriculum and portable skill development activities for Rohingyas in Cox’s Bazar and Bhasan Char should complement the repatriation initiatives.

During the meeting, the UN High Commissioner for Refugees Filippo Grandi called on Foreign Minister Dr. A K Abdul Momen. The Foreign Minister thanked UNHCR for its continued humanitarian support for the Rohingyas and sought cooperation to realize the right and expectation of the Rohingyas to return to Myanmar. Grandi mentioned voluntary repatriation as the solution of the Rohingya crisis and assured to continue efforts to achieve that objective.

#

Mohsin/Shammi/Rabi/Kamal/2023/1430 hours

তথ্যবিবরণী নম্বর : ১৩২৬

**শেখ রাসেল বেঁচে থাকলে স্মার্ট বাংলাদেশ বিনির্মাণে অনুঘটক হিসেবে ভূমিকা রাখতে পারতেন**

**--প্রধান তথ্য অফিসার**

ঢাকা, ২ কার্তিক (১৮ অক্টোবর) :

প্রধান তথ্য অফিসার মোঃ শাহেনুর মিয়া বলেছেন, শেখ রাসেল বেঁচে থাকলেস্মার্ট বাংলাদেশ বিনির্মাণে অনুঘটক হিসেবে ভূমিকা রাখতে পারতেন। শেখ রাসেলের স্মৃতিকে চির অমর করে রাখতে জাতির পিতা বঙ্গবন্ধু শেখ মুজিবুর রহমানের সুখী, সমৃদ্ধ ও ক্ষুধামুক্ত বাংলাদেশের স্বপ্ন বাস্তবায়নে সর্বস্তরের কর্মকর্তা-কর্মচারীদের নিষ্ঠা ও সততার সাথে কাজ করার আহ্বান জানিয়েছেন তিনি।

মোঃ শাহেনুর মিয়া আজ সচিবালয়ে জাতির পিতা বঙ্গবন্ধু শেখ মুজিবুর রহমানের কনিষ্ঠ পুত্র শহিদ শেখ রাসেলের ৬০তম জন্মদিন এবং শেখ রাসেল দিবস উপলক্ষ্যে তথ্য অধিদফতর আয়োজিত আলোচনা সভায় একথা বলেন।

জাতির পিতা বঙ্গবন্ধু শেখ মুজিবুর রহমান ও বঙ্গমাতা বেগম ফজিলাতুন্নেছা মুজিবসহ ১৯৭৫ সালের ১৫ আগস্ট ঘাতকের বুলেটের নির্মম আঘাতে নিহত সকল শহিদকে স্মরণ করে প্রধান তথ্য অফিসার বলেন, শেখ রাসেল ছিলেন মানবিক গুণাবলির প্রতীক। তাঁর চারিত্রিক বৈশিষ্ট্যে ছিলো মানুষের প্রতি অকৃত্রিম ভালোবাসা।

শাহেনুর মিয়া আরো বলেন, আমাদের দুর্ভাগ্য আমরা শেখ রাসেলকে অল্প বয়সে হারিয়েছি। শেখ রাসেল বেঁচে থাকলে বাংলাদেশের রাজনীতিতে উজ্জ্বল নক্ষত্র হতেন। এসময় তিনি শেখ রাসেলকে নিয়ে কবি নির্মলেন্দু গুণের লেখা কবিতা আবৃত্তি করেন।

আলোচনা সভায় অন্যানের মাঝে বক্তৃতা করেন সিনিয়র উপপ্রধান তথ্য অফিসার মোঃ আবদুল জলিল, ‘গণমাধ্যমের সাথে সমন্বয় ও উন্নত সেবাদান প্রকল্প’ পরিচালক মোঃ মুমিনুল হক এবং প্রকল্প উপপরিচালক আফরোজা নাইচ রিমা। অনুষ্ঠানে অধিদফতরের কর্মকর্তা ও কর্মচারীবৃন্দ উপস্থিত ছিলেন।

#

রাসেল/শাম্মী/রবি/কামাল/২০২৩/১৪০০ ঘন্টা

তথ্যবিবরণী                                                                                                       নম্বর : ১৩২৫

**শেখ রাসেলকে সম্মান জানাতে প্রয়োজন ১৫ আগস্টের কুশীলবদের মুখোশ উন্মোচন ও বিচার**

**-তথ্য ও সম্প্রচার মন্ত্রী**

ঢাকা, ২ কার্তিক ( ১৮ অক্টোবর) :

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহমুদ বলেছেন, ‘শেখ রাসেলের আত্মার প্রতি, ১৯৭৫ সালের ১৫ আগস্টের শহিদদের প্রতি সম্মান প্রদর্শন তখনই আরো পূর্ণতা পাবে যখন বিএনপির প্রতিষ্ঠাতা জিয়াউর রহমানসহ ১৫ আগস্টের কুশীলবদের মুখোশ উন্মোচিত হবে এবং তাদেরকে বিচারের আওতায় আনা হবে।'

বঙ্গবন্ধুর কনিষ্ঠ পুত্র, ১৯৬৪ সালের ১৮ অক্টোবর ঢাকার ধানমন্ডিতে জন্মগ্রহণকারী শহিদ শেখ রাসেলের ৬০তম জন্মদিন উপলক্ষ্যে আজ সকালে রাজধানীর বনানী কবরস্থানে দলীয় নেতৃবৃন্দের সাথে শেখ রাসেলসহ ১৫ আগস্টের শহিদদের সমাধিতে পুষ্পস্তবক অর্পণ করে শ্রদ্ধা নিবেদন ও তাদের আত্মার শান্তি কামনায় দোয়া শেষে মন্ত্রী সাংবাদিকদের এ কথা বলেন।

সম্প্রচারমন্ত্রী বলেন, 'আজ শহিদ শেখ রাসেলের জন্মদিনে তার আত্মার মাগফেরাত কামনা করি। ১৯৭৫ সালের ১৫ আগস্ট জাতির পিতা বঙ্গবন্ধু শেখ মুজিবুর রহমানকে হত্যা করার সময় এই অবুঝ শিশু যে রাজনীতি বুঝতো না, রাজনীতি করতো না, রাজনীতির আশেপাশেও ছিলো না তাকে হত্যা করা হয়েছিলো।'

শেখ রাসেল দিবসে তার মর্মস্পর্শী ইতিহাস স্মরণ করে ড. হাছান মাহ্‌মুদ বলেন, ‘বঙ্গবন্ধুর বায়োপিক যেটি এখন সিনেমা হলে চলছে সেটি যারা দেখেছেন বা দেখবেন, তারা দেখতে পাবেন, সেই হত্যাযজ্ঞের সময় বাড়ির সিঁড়ির তলায় আশ্রয় নেওয়া শেখ রাসেলকে যখন টানা-হেঁচড়া করা হচ্ছিল তখন শেখ রাসেল বলেছিল- আমি মায়ের কাছে যাবো। খুনিরা তাকে বঙ্গমাতা শেখ ফজিলাতুননেছা মুজিবের লাশের কাছে নিয়ে গিয়ে তাকে গুলি করে হত্যা করে। অর্থাৎ সে দিন খুনিরা যে কি নৃশংস, নির্মম, বর্বর ছিল সেটিরই প্রমাণ এই হত্যাকান্ড।’

বঙ্গবন্ধুকে সপরিবারে হত্যাকাণ্ডের ভয়াবহতা তুলে ধরে তথ্যমন্ত্রী হাছান বলেন, ‘কারবালার প্রান্তরে ইমাম হোসেনকে যখন হত্যা করা হয় তখন নারী ও শিশুদের হত্যা করা হয়নি। অথচ ১৯৭৫ সালের ১৫ আগস্ট শেখ রাসেলের মতো শিশুকে হত্যা করা হয়েছিলো, নারী ও শিশুদের রেহাই দেওয়া হয়নি। চার বছরের সুকান্ত বাবু, ১২ বছরের বেবি সেরনিয়াবাত, ১০-১১ বছরের আরিফ সেরনিয়াবাত এবং অন্তঃসত্ত্বা আরজু মনিকে হত্যা করা হয়েছিলো। খুনিরা সেদিন মানবতার বিরুদ্ধে অপরাধ সংঘঠিত করেছিলো।’

আওয়ামী লীগের যুগ্ম সাধারণ সম্পাদক ড. হাছান মাহ্‌মুদ এ সময় বলেন, ‘দুঃখজনক হলেও সত্য, ১৫ আগস্টে সংঘঠিত এই মানবতার বিরুদ্ধে অপরাধের অন্যতম প্রধান কুশীলব ছিলেন বিএনপির প্রতিষ্ঠাতা জিয়াউর রহমান। যে খুনের মাধ্যমে তাদের উত্থান, সেই খুনের রাজনীতি তারা এখনও অব্যাহত রেখেছে। দেশটাকে তারা এখন বিশ্ববেনিয়াদের হাতে তুলে দিতে চায়। এদের রুখে দিতে সবাইকে ঐক্যবদ্ধ থাকতে হবে।’

#

আকরাম/শাম্মী/রবি/রাসেল/মাসুম/২০২৩/১২৫০ ঘণ্টা

তথ্যবিবরণী নম্বর : ১৩২৪

**শেখ রাসেল দিবস উপলক্ষ্যে সংস্কৃতি বিষয়ক মন্ত্রণালয়ের পক্ষ থেকে শ্রদ্ধা নিবেদন**

ঢাকা, ২ কার্তিক (১৮ অক্টোবর) :

জাতির পিতা বঙ্গবন্ধু শেখ মুজিবুর রহমান ও বঙ্গমাতা শেখ ফজিলাতুন নেছা মুজিবের কনিষ্ঠ পুত্র শেখ রাসেলের ৬০তম জন্মদিনে ‘শেখ রাসেল দিবস ২০২৩’ উদযাপন উপলক্ষ্যে আজ সংস্কৃতি বিষয়ক মন্ত্রণালয়ের পক্ষ থেকে রাজধানীর বনানী কবরস্থানে শহিদ শেখ রাসেলের সমাধিতে পুষ্পস্তবক অর্পণ করে শ্রদ্ধা নিবেদন করা হয়।

সংস্কৃতি বিষয়ক প্রতিমন্ত্রী কে এম খালিদের নেতৃত্বে শহিদ শেখ রাসেলের সমাধিতে ফুল দিয়ে শ্রদ্ধা নিবেদন করেন মন্ত্রণালয়ের বিভিন্ন পর্যায়ের কর্মকর্তা-কর্মচারীবৃন্দ।

#

ফয়সাল/শাম্মী/রবি/কামাল/২০২৩/১০৩০ ঘণ্টা

তথ্যবিবরণী নম্বর : ১৩২৩

**আইসিটি বিভাগের উদ্যোগে শেখ রাসেল দিবস পালিত**

ঢাকা, ২ কার্তিক (১৮ অক্টোবর) :

‘শেখ রাসেল দীপ্তিময়, নির্ভীক নির্মল দুর্জয়’ প্রতিপাদ্য নিয়ে তৃতীয়বারের মতো নানা আয়োজনে জাতীয়ভাবে দেশব্যাপী ‘শেখ রাসেল দিবস-২০২৩’ পালিত হয়েছে।

দিবসটি উপলক্ষ্যে আজ তথ্য ও যোগাযোগ প্রযুক্তি বিভাগ ও শেখ রাসেল জাতীয় শিশু- কিশোর পরিষদের উদ্যোগে বঙ্গবন্ধু আন্তর্জাতিক সম্মেলন কেন্দ্র চত্বরে একটি র‌্যালি আয়োজন করা হয়। তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক র‌্যালির নেতৃত্ব দেন।

আইসিটি বিভাগ ও আইসিটি অধিদপ্তরের সর্বস্তরের কর্মকর্তা এবং শেখ রাসেল জাতীয় শিশু- কিশোর পরিষদের শিশু- কিশোররা র‌্যালিতে বেলুন, ব্যানার, ফেস্টুন ও প্ল্যাকার্ড নিয়ে অংশগ্রহণ করেন।

উল্লেখ্য, এ দিবসের পালনের মাধ্যমে শহিদ ‘শেখ রাসেলের বেড়ে উঠা, মানবিকতা, উদারতা, অতিথি পরায়ণতা এবং দশ বছর জীবনের যে জীবন সংগ্রাম-এই সবকিছু এবং রাসেলের নির্মল, দুরন্ত ও প্রাণবন্ত শৈশব প্রত্যেক শিশুর কাছে তুলে ধরতে এবং প্রতিটি শিশুকে দেশপ্রেমে উদ্বুদ্ধ করে প্রগতিশীল, অসম্প্রদায়িক এবং নির্ভীক সোনার মানুষে পরিণত করতেই এ উদ্যোগ।

#

শহিদুল/শাম্মী/রবি/রাসেল/কামাল/২০২৩/১১৫৫ ঘণ্টা